## **Súťaž DRÁMA 2020 s rekordnou účasťou!**

***Autorky a autori súčasnej drámy do súťaže poslali dokopy 62 súťažných textov.***

**|Bratislava, 4. február 2021| - Začiatok tretej dekády súťaže pôvodných divadelných hier v slovenskom a českom jazyku DRÁMA začal naozaj veľkolepo – organizátori do nej prijali rekordný počet súťažných textov. 37 dramatických textov v slovenskom a 25 textov v českom jazyku teraz čaká na posúdenie odbornou porotou.**

Rekordná účasť v súťaži môže mať niekoľko dôvodov. „Pod vysokou účasťou je do veľkej miery podpísaná súčasná pandemická situácia, ktorá spôsobila, že autori a autorky majú oveľa menej tvorivých príležitostí – najmä v oblasti divadla. Na druhej strane, vďaka povinnej izolácii majú čas venovať sa písaniu a reflektovať tak život v spoločnosti ovplyvnenej ochorením COVID-19. Milo nás prekvapilo množstvo prihlásených textov v českom jazyku, čo je zrejme prirodzeným dôsledkom toho, že momentálne sme jedinou súťažou zameranou na vznik novej drámy v česko-slovenskom prostredí,“ vysvetľuje koordinátorka súťaže DRÁMA, dramaturgička Lenka Čepková.

„Po prvýkrát sa do súťaže mohli autorky a autori zapájať aj elektronickou formou. Tento spôsob prihlasovania súťažných textov zjednodušil celý proces, najmä v aktuálnej situácii, a budeme sa ho snažiť implementovať aj v ďalších ročníkoch,“ dopĺňa Lenka Čepková.

**O víťazných textoch rozhodne päťčlenná odborná porota**

Víťaz 21. ročníka súťaže DRÁMA získa finančnú odmenu 1 000 €, zároveň bude jeho text spolu s druhým a tretím miestom publikovaný v podobe e-knihy. O tomto poradí rozhodne porota v uvedenom zložení:

* **Marián Amsler** (predseda poroty, režisér a umelecký riaditeľ Divadla DPM),
* **Mário Drgoňa** (lektor dramaturgie Činohry Slovenského národného divadla),
* **Lucia Mihálová** (dramaturgička Divadla Jána Palárika v Trnave),
* **Anton Korenči** (umelecký riaditeľ Činohry Štátneho divadla v Košiciach)
* **Vladislava Fekete** (riaditeľka Divadelného ústavu).

Okrem finančnej odmeny odovzdajú spoluorganizátori a partner súťaže inscenačné ceny, o ktorých rozhodnú interne v rámci svojich inštitúcií. Autorky a autori súťažných textov sa môžu tešiť na tieto inscenačné ceny:

* **Činohra Slovenského národného divadla** udelí cenu, ktorou bude naštudovanie nimi vybranej divadelnej hry vo forme scénického čítania v Modrom salóne SND.
* **Divadlo Jána Palárika v Trnave** udelí cenu, ktorou je naštudovanie vybraného textu v rámci podujatia #stagestream.
* **Štátne divadlo v Košiciach** udelí Cenu Činohry ŠDKE, ktorá spočíva v naštudovaní nimi vybraného textu formou scénického čítania v nasledujúcej divadelnej sezóne.
* **RTVS – Rádio DEVÍN** udelí Cenu RTVS, ktorou bude naštudovanie textu v podobe rozhlasovej hry alebo inscenovaného čítania.
* **Štúdio 12, divadelná platforma Divadelného ústavu** udelí Cenu Štúdia 12, ktorou bude naštudovanie textu formou scénického čítania v nasledujúcej divadelnej sezóne.

„Veľmi nás teší, že tento rok je súťaž bohatšia aj o dvoch nových spoluorganizátorov, ktorí odovzdajú vlastné inscenačné ceny. Myslím si, že aj to je veľké lákadlo pre autorky a autorov súčasnej drámy – možnosť, že ich texty sa dostanú na javiská a do divadiel. Čo je ich hlavným cieľom. Za porotu tiež môžem povedať, že nás príjemne prekvapilo množstvo súťažných textov, už teraz sa tešíme na ich rozmanitosť,“ hovorí riaditeľka Divadelného ústavu a členka odbornej poroty, Vladislava Fekete.

Vzhľadom na pandemickú situáciu, rekordné množstvo prihlásených dramatických textov a posun festivalu Nová Dráma/New Drama na október 2021, počas ktorého prebehne odovzdávanie cien súťaže DRÁMA, sa aj termín vyhlásenia víťazov presúva zo začiatku mája na koniec júna 2021.

**O súťaži DRÁMA 2020**

Súťaž pôvodných divadelných hier v slovenskom a českom jazyku je jedinou súťažou dramatických textov na Slovensku a v Českej republike. Jej 21. ročník je rekordný účasťou, ale aj počtom nových partnerov a inscenačných cien.

Organizátormi súťaže sú [Divadelný ústav](https://theatre.sk/), [Slovenské národné divadlo](https://www.snd.sk/), [Divadlo Jána Palárika v Trnave](https://www.djp.sk/), počas 21. ročníka sa medzi organizátorov pridali aj [Štátne divadlo v Košiciach](http://www.sdke.sk/sk/uvod) a [Štúdio 12](https://www.studio12.sk/), divadelná platforma Divadelného ústavu. Partnerom súťaže je [RTVS – Rádio DEVÍN](https://devin.rtvs.sk/).

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: [eva.fackova@theatre.sk](mailto:eva.fackova@theatre.sk)